1. ปัจจัยความเสี่ยง

1.1 ความเสี่ยงด้านการประกอบธุรกิจทองคำแท่ง

  1.1.1 ความผันผวนของราคาทองคำโลก

เนื่องจากธุรกิจหลักของบริษัท คือ การซื้อขายทองคำแท่ง
ซึ่งผลกำไรที่ทำได้ขึ้นอยู่กับการบริหารส่วนต่างของราคาทองคำที่ซื้อเข้ามาและราคาทองคำที่ขายออกไป
โดยในช่วงที่ราคาทองคำโลกมีความผันผวนสูงและมีการเปลี่ยนแปลงไปอย่างรวดเร็ว
อาจส่งผลให้ส่วนต่างราคาที่เกิดขึ้นจริงจากการซื้อขายไม่เป็นไปตามที่บริษัทคาดการณ์ไว้ เช่น
ในช่วงที่ราคาทองคำโลกปรับตัวเพิ่มขึ้นอย่างต่อเนื่อง
ลูกค้าในประเทศอาจมีความต้องการซื้อมากกว่าความต้องการขาย
ส่งผลให้สินค้าคงคลังของบริษัทลดต่ำลงจนต้องทำการซื้อเข้ามาเพิ่มเติมเพื่อรองรับความต้องการที่มีเข้ามาอย่างต่อเนื่อง
ซึ่งต้นทุนของสินค้าคงคลังที่บริษัทซื้อเข้ามาในช่วงหลัง
อาจสูงกว่าที่ขายออกไปในช่วงก่อนหน้านี้ก็เป็นได้
และในทำนองเดียวกันหากราคาทองคำโลกเกิดปรับตัวลดลง
ก็อาจทำให้บริษัทขาดทุนจากสินค้าคงคลังได้เช่นกัน
นอกจากนี้ความผันผวนของราคาทองคำโลกยังส่งผลต่อบรรยากาศซื้อขายทองคำแท่งในประเทศด้วย
โดยในช่วงที่ความผันผวนอยู่ในระดับต่ำหรือไม่เปลี่ยนแปลงมากนัก
นักลงทุนทองคำในประเทศอาจชะลอการซื้อขายออกไปก่อนเพื่อรอดูความชัดเจน
ส่งผลให้ยอดขายของบริษัทไม่เป็นไปตามที่คาดการณ์ไว้

ทางบริษัทได้ดำเนินธุรกิจอย่างระมัดระวัง โดยพยายามดำรงสินค้าคงคลังให้อยู่ในระดับที่เหมาะสม
โดยตัดสินใจจากทั้งข้อมูลในอดีต ปัจจุบัน และการคาดการณ์ในอนาคต
ในขณะเดียวกันด้วยความที่บริษัทมีพันธมิตรในการดำเนินธุรกิจที่แข็งแกร่งทั้งในและต่างประเทศ
ทำให้บริษัทไม่ต้องดำรงสินค้าคงคลังไว้ในระดับสูงจนเกินไป
นอกจากนี้บริษัทยังได้มีการใช้ตราสารอนุพันธ์ประเภท Gold Futures เพื่อบริหารความเสี่ยงด้วย

  1.1.2 ความเสี่ยงจากการแข่งขันในประเทศที่อยู่ในระดับสูง

เนื่องจากทองคำมีการปรับตัวขึ้นอย่างต่อเนื่องโดยเฉพาะการปรับตัวเพิ่มขึ้นในช่วงปลายปี 2553 ซึ่ง
รวมถึงการออกผลิตภัณฑ์การลงทุนใหม่ๆ เกี่ยวกับทองคำไม่ว่าจะเป็น Gold Futures หรือ
กองทุนซึ่งลงทุนในทองคำ
ทำให้มีการประชาสัมพันธ์เกี่ยวกับการลงทุนในทองคำอย่างต่อเนื่องมีนักลงทุนในประเทศจำนวนมาก
หันมาสนใจในการลงทุนในตลาดทองคำไม่ว่าทางตรงหรือทางอ้อม
ทำให้ผู้ประกอบการหันมาให้ความสนใจในการเข้าสู่ตลาดนักลงทุนรายย่อยมากยิ่งขึ้น
และต่างพากันปรับรูปแบบการให้บริการ เพื่อให้สะดวกต่อนักลงทุน รวมถึงเหล่าผู้ค้าทองรูปพรรณ
ต่างผันตัวเองเข้าสู่ธุรกิจค้าทองคำแท่ง
เพื่อตอบสนองการลงทุนในทองคำทดแทนค่านิยมการซื้อทองคำเพื่อสวมใส่ที่ลดลงเรื่อยๆ
ทำให้การแข่งขันในอุตสาหกรรมเพิ่มสูงขึ้น ทั้งจากผู้เล่นรายใหม่ที่ผันจากผู้ค้าทองรูปพรรณ
ทุ่มทุนในการเข้าสู่ตลาดนักลงทุน และผู้เล่นรายเก่าก็ออกผลิตภัณฑ์ใหม่
เป็นทองขนาดเล็กน้ำหนักหน่วยบาททอง เพื่อตอบสนองความต้องการของนักลงทุนรายย่อย

บริษัทได้ทำการจัดกิจกรรมทางการตลาด โดยการจัดโปรโมชั่นและเพิ่มบริการใหม่ๆอย่างต่อเนื่อง
เพื่อรองรับความต้องการที่หลากหลายของลูกค้า อาทิเช่น
การมอบส่วนลดในการซื้อทองคำแท่งให้กับลูกค้า บริการส่งทองในเขตพื้นที่ตัวเมืองชั้นใน
บริการแปลงสัญญา Gold Futures เป็นทองคำแท่ง
บริการบทวิเคราะห์และที่ปรึกษาการลงทุนในทองคำแท่ง ฯลฯ อย่างไรก็ตามปัจจุบัน
บริษัทคู่แข่งต่างหันมาใช้โปรโมชั่น และเพิ่มผลิตภัณฑ์การลงทุนในทองคำอื่นๆ
เพื่อใช้ในการดึงลูกค้ารุนแรงมากยิ่งขึ้น

แม้ว่าบริษัทคู่แข่งจะมีการเพิ่มสินค้าและบริการด้านการลงทุนหลากหลายมากขึ้นเรื่อยๆ
แต่การมีบริษัทหลักทรัพย์ โกลเบล็ก จำกัด เป็นบริษัทย่อย
ช่วยให้บริษัทสามารถให้บริการทางการเงินและการลงทุนได้อย่างครบวงจร
ซึ่งถือเป็นจุดเด่นสำคัญที่เหนือกว่าคู่แข่งรายอื่นทั้งที่เป็นบริษัทซื้อขายทองคำแท่งและบริษัทหลักทรัพย์
โดยบริษัทถือเป็นหนึ่งเดียวในประเทศไทยที่มีทั้งบริการด้านหลักทรัพย์ อนุพันธ์
และการซื้อขายทองคำแท่งครอบคลุมอย่างครบวงจร

  1.1.3 สภาพคล่องทางการเงิน

ปัญหาสภาพคล่องทางการเงินอาจเกิดขึ้นได้กับบริษัท และร้านทองที่ทำการซื้อขายทองคำแท่งทั่วไป
โดยในช่วงที่ราคาทองคำโลกปรับตัวเพิ่มขึ้นอย่างรุนแรง
นักลงทุนในประเทศจะมีความต้องการขายมากกว่าความต้องการซื้อ
ซึ่งบริษัทและร้านทองทั่วไปจะต้องเป็นผู้รับซื้อการเทขายดังกล่าว
หากร้านทองใดไม่มีเงินสดเพียงพอในการรองรับธุรกรรม
หรือไม่สามารถระบายทองในสต็อกออกไปเพื่อหมุนเวียนกลับมาเป็นเงินสดได้ทัน
อาจเกิดเหตุการณ์ที่ร้านทองแห่กันปิดร้านเหมือนที่เคยเกิดขึ้นในอดีต
ซึ่งทำให้ลูกค้าเสียโอกาสในการขายทำกำไรในราคาที่ดีไปพอสมควร

บริษัทได้บริหารสภาพคล่องเป็นอย่างดีเสมอมา
ด้วยการดำรงเงินสดขั้นต่ำเพื่อรองรับการทำธุรกรรมกับลูกค้า
โดยคาดการณ์จากเหตุการณ์ในอดีตและแนวโน้มราคาทองคำในอนาคตประกอบการตัดสินใจ
ซึ่งที่ผ่านมาบริษัทยังไม่เคยประสบกับปัญหาการขาดสภาพคล่องกับลูกค้าแต่อย่างใด
ในขณะเดียวกันด้วยความที่บริษัทมีพันธมิตรทางธุรกิจที่แข็งแกร่ง
จึงช่วยให้บริษัทสามารถระบายทองคำออกจากสินค้าคงคลังเพื่อหมุนเวียนเป็นเงินสดได้อย่างรวดเร็วอีกด้วย

  1.1.4 ความเสี่ยงด้านอัตราแลกเปลี่ยน

เนื่องจากประเทศไทยไม่สามารถผลิตทองคำแท่งเพื่อรองรับความต้องการที่เกิดขึ้นในประเทศได้อย่างเพียงพอ
จึงจำเป็นต้องนำเข้าและส่งออกทองคำแท่งจากต่างประเทศ ซึ่งบริษัทเองก็เช่นกัน
โดยในช่วงเวลาที่ลูกค้ามีความต้องการซื้อสูงกว่าสินค้าคงคลังที่บริษัทมีอยู่
และบริษัทไม่สามารถหาซื้อสินค้าจากลูกค้ารายอื่นหรือคู่ค้าภายในประเทศได้
บริษัทจะต้องนำเข้าทองคำแท่งจากต่างประเทศเพื่อรองรับความต้องการส่วนเกินดังกล่าว

ในทางกลับกันในช่วงเวลาที่ลูกค้ามีความต้องการขายเป็นจำนวนมากและบริษัทไม่สามารถขายต่อให้กับลูกค้ารายอื่นหรือคู่ค้าภายในประเทศได้
บริษัทจะต้องส่งออกทองคำไปต่างประเทศ
เพื่อให้ได้เงินสดมารองรับธุรกรรมการขายของลูกค้าในลำดับถัดไป
ด้วยลักษณะการดำเนินธุรกิจที่ต้องเกี่ยวข้องกับต่างประเทศอย่างสม่ำเสมอ
ทำให้บริษัทต้องเผชิญกับความเสี่ยงทางด้านอัตราแลกเปลี่ยนอย่างหลีกเลี่ยงไม่ได้

เพื่อป้องกันความเสี่ยงด้านอัตราแลกเปลี่ยน
บริษัทจึงได้ทำการซื้อ/ขายอัตราแลกเปลี่ยนล่วงหน้าสำหรับธุรกรรมต่างๆที่มีเงินสกุลต่างประเทศเข้ามาเกี่ยวข้องด้วย

1.1.5 ความเสี่ยงจาการพึ่งพิงลูกค้า/คู่ค้ารายใหญ่

บริษัทมีลูกค้า/คู่ค้ารายใหญ่ 30 ราย ที่ครอบครองสัดส่วนรายได้รวมกันสูงถึง 70%
หากบริษัทสูญเสียลูกค้า/คู่ค้ารายใดรายหนึ่งไป และไม่สามารถหาลูกค้า/คู่ค้ารายใหม่มาทดแทนได้
อาจกระทบต่อผลการดำเนินงานของบริษัทได้

บริษัทได้ตระหนักถึงความเสี่ยงดังกล่าวเป็นอย่างดี
จึงพยายามลดการพึ่งพาลูกค้า/คู่ค้ารายสำคัญโดยการขยายฐานลูกค้าให้กว้างขึ้น
ซึ่งหลังจากที่บริษัทจัดกิจกรรมทางการตลาดอย่างหนักในช่วงปลายปีที่ผ่านมา
ทำให้ได้ลูกค้ารายใหม่เพิ่มขึ้นกว่าสองเท่าตัวจากช่วงต้นปีจึงส่งผลต่อเนื่องให้สัดส่วนรายได้ของลูกค้า/คู่ค้ารายใหญ่เริ่มลดลง
นอกจากนี้ลูกค้า/คู่ค้ารายใหญ่ 3 ใน 5
รายนั้นถือเป็นพันธมิตรทางธุรกิจที่มีความสัมพันธ์อันดีกับทางบริษัทเสมอมา
จึงมีความเสี่ยงค่อนข้างต่ำที่จะสูญเสียลูกค้าไป
แต่ถ้าหากบริษัทไม่สามารถรักษาความสัมพันธ์อันดีนั้นไว้ได้
บริษัทเชื่อว่าการใช้กิจกรรมทางการตลาดต่างๆ และการใช้แผนการเจาะตลาดลูกค้ารายใหญ่ใหม่ๆ
จะช่วยลดผลกระทบทางลบที่มีต่อผลการดำเนินงานได้

1.2 ความเสี่ยงด้านการประกอบธุรกิจการลงทุนและธุรกิจหลักทรัพย์

1.2.1 ความเสี่ยงเกี่ยวกับบุคลากร

บริษัทหลักทรัพย์ฯ มีความเสี่ยงต่อการโยกย้ายของบุคลากรทางด้านการตลาด
อันจะส่งผลกระทบต่อการดำเนินธุรกิจของบริษัท โดยบริษัทตระหนักดีถึงความเสี่ยงข้อนี้
จึงได้มีนโยบายในการสนับสนุนส่งเสริมให้มีการพัฒนาบุคลากรอย่างต่อเนื่อง
เพื่อเพิ่มประสิทธิภาพความรู้ความสามารถในการปฏิบัติหน้าที่และการให้บริการ
รวมถึงจัดให้มีสวัสดิการและผลตอบแทนให้เทียบเท่ากับอุตสาหกรรมเพื่อเป็นขวัญและกำลังใจให้แก่พนักงาน
ปลูกฝังวัฒนธรรมให้พนักงานมีความผูกพันกับองค์กร
นอกจากนี้บริษัทยังมีนโยบายสนับสนุนและให้โอกาสบุคลากรด้านการตลาดรุ่นใหม่เพื่อเป็นกำลังสำคัญของบริษัทต่อไปในอนาคต

1.2.2 ความเสี่ยงด้านความผันผวนของตลาดหลักทรัพย์และภาวะเศรษฐกิจโดยรวม

บริษัทมีรายได้หลักมาจากการลงทุนในธุรกิจหลักทรัพย์ และการเป็นนายหน้าซื้อขายหลักทรัพย์
โดยผ่านทางบริษัทหลักทรัพย์ฯ ซึ่งปกติจะมีจะมีสัดส่วนระหว่างร้อยละ 65-85 ของรายได้รวม
อย่างไรก็ตามสำหรับปี 2553 สิ้นสุด วันที่ 31 ธันวาคม 2553
บริษัทมีสัดส่วนรายได้จากค่านายหน้าซื้อขายหลักทรัพย์และซื้อขายสัญญาซื้อขายล่วงหน้าประมาณร้อยละ
5.26 ของรายได้รวม จากการที่บริษัทมีรายได้จากการขายทองคำแท่ง ตั้งแต่ปี 2552 เป็นต้นมา
ซึ่งปัจจุบันมีมูลค่าของรายได้จากการขายทองตำแท่งคิดเป็นสัดส่วนประมาณร้อยละ 91.90
ส่วนปริมาณการซื้อขายหลักทรัพย์เฉลี่ยต่อวันของบริษัทหลักทรัพย์เพิ่มจาก 924.6 ล้านบาท ในปี
2552 เป็น 2,480.2 ล้านบาท ในปี 2553
ซึ่งส่งผลโดยตรงต่อรายได้จากค่านายหน้าซื้อขายหลักทรัพย์ของบริษัทหลักทรัพย์ฯ
อย่างไรก็ตามบริษัทหลักทรัพย์ฯ ได้พยายามลดความเสี่ยงดังกล่าวบางส่วน
โดยการขยายแหล่งรายได้ใหม่ให้มากขึ้น อันได้แก่ ค่านายหน้าจากธุรกิจตราสารอนุพันธ์ทั้งด้าน SET
50 Futures และ Options และ Single Stocks Futures
การเพิ่มรายได้ค่าธรรมเนียมจากการรับบริหารกองทุนส่วนบุคคล,
รายได้ค่าธรรมเนียมจากธุรกรรมซื้อขายตราสารหนี้กับลูกค้า เป็นต้น
นอกจากนี้บริษัทยังได้กระจายความเสี่ยงด้วยการลงทุนในธุรกิจอื่น เช่น ธุรกิจที่ปรึกษาทางการเงิน
และธุรกิจเพื่อการลงทุนในธุรกิจที่อยู่นอกตลาดหลักทรัพย์

1.2.3 ความเสี่ยงด้านการแข่งขันในธุรกิจหลักทรัพย์

เนื่องจากรายได้ส่วนใหญ่ของบริษัทมาจากรายได้จากธุรกิจหลักทรัพย์ของบริษัทย่อย
ซึ่งรายได้ค่านายหน้าจากการซื้อขายหลักทรัพย์ขึ้นอยู่กับภาวะตลาดและความเชื่อมั่นของนักลงทุน
แม้ว่าจะมีการออกข้อบังคับตลาดหลักทรัพย์แห่งประเทศไทย
เรื่องหลักเกณฑ์และวิธีการเรียกค่าธรรมเนียมในการเป็นนายหน้าหรือตัวแทนซื้อหรือขายหลักทรัพย์จดทะเบียนและการกำกับดูแลกิจการที่ดีของสมาชิก
ฉบับที่ 2 พ.ศ. 2549 ที่ประกาศใช้ค่าธรรมเนียมซื้อขายหลักทรัพย์ทั่วไป ในอัตราไม่น้อยกว่าร้อยละ
0.25 เป็นเวลา 3 ปี
และสำหรับการซื้อขายหลักทรัพย์ผ่านระบบอินเตอร์เน็ตให้คิดค่าธรรมเนียมในอัตราไม่น้อยกว่าร้อยละ
60 ของอัตราค่าธรรมเนียมการซื้อขายทั่วไป ส่งผลให้เกิดความชัดเจนในการกำหนดราคา
แต่เนื่องจากในปีพ.ศ.2555 เป็นต้นไป ให้คิดค่าธรรมเนียมแบบต่อรองได้โดยเสรี บริษัทหลักทรัพย์ฯ
ได้ตระหนักถึงผลกระทบจากเหตุการณ์ดังกล่าวที่คาดว่าเกิดขึ้นในอนาคต
จึงได้มีการเตรียมการพัฒนาทั้งทางด้านบุคลากร การให้บริการ และเทคโนโลยีสารสนเทศ
โดยบริษัทหลักทรัพย์ฯ
ได้ขยายการทำธุรกรรมทางด้านการเป็นตัวแทนสนับสนุนการขายและรับซื้อคืนหน่วยลงทุน
การประกอบธุรกิจสัญญาซื้อขายล่วงหน้าประเภทการเป็นตัวแทนซื้อขายสัญญาซื้อขายล่วงหน้า
รวมถึงการให้บริการบริหารกองทุนส่วนบุคคล และมีแผนงานที่จะทำธุรกิจใหม่ ๆ เพิ่มเติมได้แก่
ธุรกิจซื้อขายตราสารอนุพันธ์ประเภทฟิวเจอร์สที่อ้างอิงกับทองคำ (Gold Futures)
ทั้งนี้เพื่อกระจายประเภทธุรกิจและที่มาของรายได้ และในส่วนของบุคลากร
ทางบริษัทและบริษัทย่อยได้เล็งเห็นถึงความสำคัญของทรัพยากรบุคคลที่สามารถเพิ่มศักยภาพในการแข่งขันของบริษัทได้
จึงได้จัดให้มีการฝึกอบรม พัฒนาทักษะการทำงานเพื่อให้รองรับธุรกรรมใหม่ๆ
และเพิ่มคุณภาพการบริการแก่ลูกค้า
รวมถึงการให้บริการในส่วนของงานวิจัยและบทวิเคราะห์หลักทรัพย์ที่มีคุณภาพ
เพื่อเป็นข้อมูลประกอบการลงทุนแก่ลูกค้าของบริษัทหลักทรัพย์ฯ

นอกจากนี้ยังได้มีการพัฒนาระบบคอมพิวเตอร์ที่ใช้ในการติดต่อซื้อขายหลักทรัพย์ให้มีประสิทธิภาพ
และพัฒนาระบบซื้อขายหลักทรัพย์ผ่านทางเครือข่ายอินเตอร์เน็ต รวมทั้งการปรับปรุง Website
ภายใต้ชื่อ http://www.globlex.co.th
เพื่อให้การติดต่อเผยแพร่ข้อมูลกับทางลูกค้าเป็นไปอย่างมีประสิทธิภาพยิ่งขึ้น

1.2.4 ความเสี่ยงจากการผิดนัดชำระเงินของลูกค้า

สภาวะตลาดหลักทรัพย์ในปีที่ผ่านมา
ดัชนีตลาดหลักทรัพย์และปริมาณการซื้อขายมีการปรับตัวเพิ่มขึ้นอย่างต่อเนื่อง
ส่งผลต่อปริมาณการซื้อขายหลักทรัพย์ของบริษัทหลักทรัพย์เพิ่มขึ้นเช่นกันทำให้การผิดนัดชำระเงินของลูกค้ามีจำนวนและปริมาณที่เพิ่มขึ้น
บริษัทหลักทรัพย์ฯ จึงอาจประสบปัญหาในบางช่วงเวลาในเรื่องของการชำระเงินล่าช้า
แต่ยังไม่พบการผิดนัดชำระเงินของลูกค้า

ทั้งนี้ บริษัทหลักทรัพย์ฯ ยังคงมีนโยบายในการบริหารความเสี่ยงที่เข้มงวด
ตั้งแต่ในเรื่องการพิจารณาเปิดบัญชีลูกค้า การพิจารณาอนุมัติวงเงินซื้อขายหลักทรัพย์
และการเพิ่มวงเงินซื้อขายหลักทรัพย์ที่ต้องให้เป็นไปตามเกณฑ์ที่บริษัทหลักทรัพย์ฯ
กำหนดอย่างเคร่งครัด และสอดคล้องกับฐานะและความสามารถในการชำระเงินของลูกค้า
หากลูกค้ารายใดมีประวัติการชำระเงินที่ล่าช้าหลายครั้ง หรือมีการนำค่าขายมาชำระค่าซื้อล่วงหน้า
บริษัทหลักทรัพย์ฯ ก็จะดำเนินการไม่อนุญาตให้ซื้อและจะพิจารณาลดวงเงินทันที
ซึ่งจะช่วยให้บริษัทหลักทรัพย์ฯ
สามารถป้องกันความเสี่ยงด้านการผิดนัดชำระเงินที่อาจเกิดขึ้นในอนาคตได้

ในส่วนของลูกหนี้เงินให้กู้ยืมเพื่อซื้อหลักทรัพย์ของบริษัทหลักทรัพย์ฯ
จะมีจำนวนที่เพิ่มขึ้นตามดัชนีของตลาดหลักทรัพย์และปริมาณการซื้อขายหลักทรัพย์ของบริษัทหลักทรัพย์ฯ
โดยรวมที่เพิ่มขึ้น รวมถึงจำนวนลูกค้าที่เปิดบัญชีกับบริษัทหลักทรัพย์ฯ ก็มีปริมาณที่เพิ่มขึ้นเช่นกัน
ทั้งนี้ปริมาณยอดหนี้ของบริษัทหลักทรัพย์ฯ จะมีการเปลี่ยนแปลงตลอดเวลา กล่าวคือ
ยอดหนี้จะอนุมัติให้กับลูกค้าที่มีการซื้อขายหลักทรัพย์อย่างสม่ำเสมอ
หากลูกหนี้มีปริมาณการซื้อขายที่ไม่สม่ำเสมอ บริษัทหลักทรัพย์ฯ
ก็มีแนวทางในการจำกัดปริมาณยอดหนี้ทั้งในด้านการเพิ่มอัตราดอกเบี้ย
และหากเป็นระยะเวลานานก็อาจพิจารณาในการเจรจาขอคืนหนี้ได้ ทั้งนี้ บริษัทหลักทรัพย์ฯ
มีการติดตามการเปลี่ยนแปลงยอดหนี้ในทุกๆ สิ้นวันทำการ เพื่อป้องกันหนี้เสียที่อาจจะเกิดขึ้นได้

ณ วันที่ 31 ธันวาคม 2553 บริษัทหลักทรัพย์ฯ มีลูกหนี้ซึ่งจัดชั้นสงสัยจะสูญจำนวน 2 ราย จำนวน
64.58 ล้านบาท ซึ่งเป็นลูกหนี้เงินให้กู้ยืมเพื่อซื้อหลักทรัพย์ในระบบเครดิตบาลานซ์
เนื่องจากหลักทรัพย์ที่เป็นประกันมีมูลค่าราคาตลาดลดลงอย่างรุนแรง ทั้งนี้ บริษัทหลักทรัพย์ฯ
ได้ดำเนินการบังคับขายหลักทรัพย์ที่เป็นประกันทั้งหมด
และอยู่ระหว่างการดำเนินการฟ้องร้องทางกฎหมายในชั้นของศาลอุทธรณ์

1.2.5 ความเสี่ยงจากการจัดจำหน่าย

จากสภาวะตลาดหลักทรัพย์ในระยะที่ผ่านมามีความผันผวนซึ่งส่งผลต่อการระดมทุนผ่านตลาดหลักทรัพย์
ซึ่งทำให้บริษัทหลักทรัพย์ฯ
มีธุรกรรมในการให้บริการการจัดจำหน่ายและรับประกันการจัดจำหน่ายหลักทรัพย์แปรผันตามภาวะการลงทุนในตลาดหลักทรัพย์
อย่างไรก็ตามบริษัทหลักทรัพย์ฯ ตระหนักถึงปัจจัยความเสี่ยงดังกล่าว
จึงได้จัดตั้งฝ่ายวาณิชธนกิจขึ้นในเดือนมิถุนายน 2552
เพื่อรับผิดชอบในการเป็นที่ปรึกษาทางการเงินและจัดจำหน่ายหลักทรัพย์ และบริษัทหลักทรัพย์ฯ
มีกระบวนการพิจารณาการรับประกันการจัดจำหน่ายหลักทรัพย์ใดๆ โดยผ่านคณะกรรมการวาณิชธนกิจ
ซึ่งยังคงต้องวิเคราะห์ถึงสภาพเศรษฐกิจโดยรวม
สภาวะการลงทุนในตลาดหลักทรัพย์และบรรยากาศในการลงทุนในช่วงนั้นๆ
ประเภทอุตสาหกรรมและการแข่งขัน รวมถึงปัจจัยพื้นฐานของหลักทรัพย์ที่จะระดมทุน
และความเป็นไปได้ในการจำหน่ายหลักทรัพย์ดังกล่าวทั้งจำนวน
รวมทั้งการทดสอบความต้องการของลูกค้าก่อนที่จะนำเสนอต่อคณะกรรมการวาณิชธนกิจเพื่อทำการพิจารณาอนุมัติเข้าร่วมการรับประกันการจัดจำหน่ายหลักทรัพย์แต่ละราย

6.  ความเสี่ยงจากการดำเนินธุรกิจภายใต้กฎเกณฑ์ ระเบียบ ข้อบังคับ และประกาศ ที่เข้มงวด

  ของหน่วยงานที่กำกับดูแล

เนื่องจากบริษัทย่อยของบริษัท ได้แก่ บริษัทหลักทรัพย์ โกลเบล็ก จำกัด (บริษัทหลักทรัพย์ฯ)
ซึ่งประกอบธุรกิจหลักทรัพย์และที่ปรึกษาทางการเงิน
อยู่ภายใต้การควบคุมและกำกับของสำนักงานคณะกรรมการกำกับหลักทรัพย์และตลาดหลักทรัพย์ (“
สำนักงาน ก.ล.ต. ”) และตลาดหลักทรัพย์แห่งประเทศไทย ดังนั้น
บริษัทย่อยต้องดำเนินธุรกิจภายใต้กรอบของกฎหมาย ระเบียบ และข้อกำหนดของหน่วยงานดังกล่าว
ซึ่งอาจทำให้เกิดข้อจำกัดต่อการกำหนดนโยบาย เป้าหมายในการดำเนินธุรกิจ
รวมถึงกลยุทธ์ด้านการแข่งขันของกลุ่มบริษัท
และผลการดำเนินงานในอนาคตภายใต้ข้อจำกัดของหน่วยงานดังกล่าว
หากบริษัทและบริษัทย่อยมีการปฏิบัติไม่ถูกต้องอาจต้องรับภาระเรื่องค่าปรับ
หรือการลงโทษในลักษณะต่างๆ เช่น การตักเตือน การสั่งพักใบอนุญาต หรือ การยกเลิกใบอนุญาต
เป็นต้น

การบริหารความเสี่ยงของบริษัท บริษัทหลักทรัพย์ฯ มีฝ่ายกำกับและตรวจสอบการปฏิบัติงาน
ที่ทำหน้าที่ในการศึกษาและติดตามกำกับดูแลการปฏิบัติงานให้เป็นไปตามกฎระเบียบ
และข้อบังคับแต่ละด้าน
และจัดให้มีการสื่อสารและผลกระทบของกฎระเบียบข้อบังคับต่อการดำเนินธุรกิจให้ผู้ที่เกี่ยวข้องทราบ
เพื่อปรับปรุงหรือเตรียมความพร้อมให้สอดคล้องกับกฎ ระเบียบ ข้อบังคับต่างๆ
รวมทั้งมีการสุ่มตรวจสอบติดตามการปฏิบัติตามกฎ ระเบียบ ข้อบังคับอย่างเคร่งครัด

7.  ความเสี่ยงจากการขัดข้องของระบบคอมพิวเตอร์

ระบบคอมพิวเตอร์เป็นปัจจัยที่สำคัญในการดำเนินธุรกิจหลักทรัพย์
ซึ่งการขัดข้องหรือความผิดพลาดของระบบคอมพิวเตอร์จะมีผลกระทบโดยตรงกับการดำเนินงานและความน่าเชื่อถือของบริษัท
ปัจจุบันบริษัทหลักทรัพย์ฯ
ได้จัดให้มีเครื่องแม่ข่ายที่มีประสิทธิภาพสูงสำหรับระบบซื้อขายหลักทรัพย์และระบบปฏิบัติการหลักทรัพย์
ซึ่งสามารถรองรับการประมวลผลข้อมูลปริมาณมากๆ ได้ รวมทั้งจัดให้มีแม่ข่ายสำรองที่สำนักงานใหญ่
ซึ่งได้ทำการตรวจสอบจนมั่นใจว่าสามารถนำมาใช้งานแทนแม่ข่ายหลักได้ในกรณีฉุกเฉิน
บริษัทหลักทรัพย์ฯ ยังได้จัดให้มีอุปกรณ์ป้องกันความเสียหายในศูนย์คอมพิวเตอร์อย่างเพียงพอ เช่น
เครื่องดับเพลิงอัตโนมัติ เครื่องตรวจจับควันและความร้อน เครื่องควบคุมอุณหภูมิและความชื้น
เครื่องสำรองไฟฟ้า และเครื่องกำเนิดไฟฟ้าสำรอง
ซึ่งอุปกรณ์ดังกล่าวได้มีการตรวจสอบและบำรุงรักษาอย่างสม่ำเสมอ

ปัจจุบันบริษัทและบริษัทย่อยได้จัดให้มีการสำรองข้อมูลที่สำคัญอย่างครบถ้วน
โดยจัดเก็บไว้ที่สาขาปิ่นเกล้าและมีการตรวจสอบความถูกต้องของข้อมูลอยู่เสมอ
นอกจากนี้ยังมีการจัดตั้งศูนย์สำรองระบบคอมพิวเตอร์ (Disaster Recovery Center)
ที่สำนักงานสาขาบางนา ซึ่งทำหน้าที่เป็นศูนย์กลางของระบบการซื้อขายในกรณีฉุกเฉิน ทั้งนี้
ได้ดำเนินการติดตั้ง รวมทั้งทดสอบระบบและอุปกรณ์ต่างๆ เป็นที่เรียบร้อยครบถ้วนสมบูรณ์ตั้งแต่เดือน
พฤศจิกายน 2547 นอกจากนี้ ในกรณีที่ปัญหาเกิดจากระบบของตลาดหลักทรัพย์ฯ
หรือจากระบบของบริษัทผู้พัฒนาโปรแกรม ทางฝ่ายสารสนเทศของบริษัทหลักทรัพย์ฯ
จะทำการประสานงานอย่างเร่งด่วนและใกล้ชิดกับบริษัทผู้พัฒนาโปรแกรม และ ตลาดหลักทรัพย์ฯ
เพื่อหารือถึงวิธีการแก้ไข ซึ่งทั้งนี้ต้องเป็นไปตามขั้นตอนที่ตลาดหลักทรัพย์ฯ กำหนด
พร้อมทั้งแจ้งให้ผู้บริหารของบริษัทหลักทรัพย์ฯ ทราบเป็นระยะ

  ในปี 2553 บริษัทหลักทรัพย์ฯ ได้ติดตั้งเครื่องแม่ข่ายหลัก, เครื่องแม่ข่ายสำรองที่สำนักงาน

ใหญ่และเครื่องแม่ข่ายสำรองที่ศูนย์สำรองของระบบงานต่างๆ รวมไปถึงระบบเพิ่มเติมดังนี้

1. ติดตั้งเครื่องแม่ข่ายหลัก เครื่องแม่ข่ายสำรองที่สำนักงานใหญ่และเครื่องแม่ข่ายสำรองที่

ศูนย์สำรองของระบบปฏิบัติการหลักทรัพย์ใหม่ทดแทนเครื่องเดิม

2. ติดตั้งเครื่องแม่ข่ายสำรองที่สำนักงานใหญ่และเครื่องแม่ข่ายสำรองที่ศูนย์สำรองของระบบ

ซื้อขายหน่วยลงทุน

3. ติดตั้งเครื่องแม่ข่ายหลักใหม่ทดแทนของเดิม, เครื่องแม่ข่ายสำรองที่สำนักงานใหญ่และ

เครื่องแม่ข่ายสำรองที่ศูนย์สำรองของระบบบัญชี

4. ระบบซื้อขายสินค้าอนุพันธ์ของ บริษัท ฟรีวิลโซลูชั่น จำกัด (IFISd) รองรับการซื้อขาย

สินค้าสัญญาซื้อขายล่วงหน้าและอนุพันธ์ เพื่อให้สามารถทดแทนกันกับระบบซื้อขายเดิม

ที่มีอยู่ได้อย่างต่อเนื่อง

  5. ระบบธุรกิจการยืมและให้ยืมหลักทรัพย์ ร่วมกับ TSFC เพื่อให้ลูกค้ามีทางเลือกในการ

ลงทุนไม่ว่าจะเป็นการยืมและให้ยืมหลักทรัพย์

ในปี 2554 ทางบริษัทหลักทรัพย์ฯ มีแผนที่จะได้มีการติดตั้งระบบ Multi Market ทั้ง 2
ส่วนการทำงาน ทั้งของลูกค้า และ
เจ้าหน้าที่การตลาดเพื่อให้มีความสะดวกและจัดการได้อย่างเหมาะสม และทางบริษัทฯ
ได้วางแผนเพื่อเชื่อมโยงระบบรองรับ ASEAN Linkage
เพื่อขยายตลาดการดำเนินงานของธุรกิจให้ได้อย่างเหมาะสม รวมถึงระบบ Night Trade
ที่ใช้ในการซื้อขาย Gold Futures ไว้เพื่อรองรับการซื้อขายที่จะเกิดขึ้นในอนาคต

1.3 ความเสี่ยงด้านการบริหารการจัดการ

1.3.1 ความเสี่ยงจากการควบคุมและมีอิทธิพลในการบริหารงานโดยผู้ถือหุ้นรายใหญ่

ณ วันที่ 31 ธันวาคม 2553 กลุ่มตระกูลคูหาเปรมกิจถือหุ้นในบริษัท ร้อยละ 25.26
ของจำนวนหุ้นที่จำหน่ายได้แล้วทั้งหมดของบริษัท (ปิดสมุดทะเบียนล่าสุด ณ วันที่ 4 มีนาคม 2553)
หรือคิดเป็นสัดส่วนการถือหุ้นที่มากกว่า 1 ใน 4
มีผลให้ผู้ถือหุ้นกลุ่มดังกล่าวมีสิทธิในการออกเสียงคัดค้านมติที่ประชุมผู้ถือหุ้นในทุกกรณีที่ต้องการเสียงอนุมัติมากกว่า
3 ใน 4 อย่างไรก็ตาม
การบริหารจัดการของบริษัทมีทีมบริหารงานที่เป็นมืออาชีพและมีคณะกรรมการซึ่งมีความอิสระในการปฏิบัติหน้าที่
โดยมีกรรมการอิสระจำนวน 3 ท่าน จากกรรมการบริษัทจำนวน 6 ท่าน คิดเป็นร้อยละ 50
ทำหน้าที่ควบคุมดูแลตรวจสอบ
รวมทั้งให้คำแนะนำในการดำเนินงานของบริษัทให้มีความโปร่งใสและถูกต้อง